Maatietopalvelu

Kyselyvastaus

**Asiakirjan tunnus:** KT883

**Päivämäärä**: 19.6.2024

**Julkisuus:** Julkinen

**Marokko/ Viranomaissuojelu**

**Morocco / State protection**

Kysymykset

1. Saako Marokossa tehokasta suojelua poliisilta ja muilta turvallisuusviranomaisilta? Voiko yksityishenkilö saada Marokossa tehokasta viranomaissuojelua rikollisjengien väkivaltaa vastaan?
2. Onko Marokossa riippumaton ja puolueeton oikeuslaitos? Vastaako oikeudenkäytön taso oikeudenmukaiselle oikeudenkäynnille asetettuja vaatimuksia?
3. Onko viranomaissuojelun saatavuus rikollisjengien väkivaltaa vastaan kaikille yhteiskuntaryhmille (etenkin amazighit/berberit) yhtäläinen? Minkälaiset henkilökohtaiset olosuhteet voivat vaikuttaa viranomaissuojelun saatavuuteen?

Questions

1.Is effective state protection by police and other security institutions available in Morocco? Is effective state protection available for a private person against violence by criminal gangs?
2. Is there an independent and impartial judiciary in Morocco? Is the quality of administration of justice in line with the requirements of a fair trial?
3. Is access to state protection against violence by criminal gangs equal for all social groups (in particular Amazighs/Berbers)? What personal circumstances may affect the availability of state protection?

**Aiemmat kyselyvastaukset ja tämän vastauksen rajaukset**

Viranomaisten toimintaa ja viranomaissuojelua on tarkasteltu myös Maahanmuuttoviraston maatietopalvelun aiemmissa kyselyvastauksissa: *Marokko / Länsimainen ulkoasu miehillä (lävistykset, pitkät hiukset ja rastat) sekä uskonnottomuus / islamista luopuminen Marokossa* (julkaistu 6.6.2022) ja *Marokko / Seksuaalivähemmistöjen asema* (julkaistu 14.1.2024).

Tässä kyselyvastauksessa ei käsitellä viranomaissuojelun saatavuutta erityisesti naisille. Naisiin kohdistuvista oikeudenloukkauksista ja viranomaissuojelusta on saatavilla tietoa Maahanmuuttoviraston maatietopalvelun raportista *Naisten asema Marokossa* (julkaistu 25.4.2022).

Tässä kyselyvastauksessa ei käsitellä Länsi-Saharan alueen viranomaissuojelua eikä sahrawi-väestön tilannetta. Lisätietoa Länsi-Saharan ihmisoikeustilanteesta ja sahrawien asemasta löytyy Maahanmuuttoviraston maatietopalvelun kyselyvastauksesta *Marokko / Länsi-Saharan turvallisuustilanne ja sahrawien yhteiskunnallinen asema* (julkaistu 14.9.2021). Tässä kyselyvastauksessa viitataan Marokkoon kunkin lähteen mukaisella muotoilulla. Osa lähteistä käsittelee sekä Marokkoa että Länsi-Saharaa, osa raportoi alueista erikseen. Tässä katsauksessa ei ole käyty läpi ainoastaan Länsi-Saharaa käsitteleviä lähteitä.

# Saako Marokossa tehokasta suojelua poliisilta ja muilta turvallisuusviranomaisilta? Voiko yksityishenkilö saada Marokossa tehokasta viranomaissuojelua rikollisjengien väkivaltaa vastaan?

**Taustaksi: rikollisuus ja talous Marokossa**

Marokko toimii työperäisen ml. seksityöhön perustuvan ihmiskaupan lähtö-, kauttakulku- ja kohdemaana. Uhreina on sekä marokkolaisia että Sarahan eteläpuolisesta Afrikasta ja eteläisestä Aasiasta peräisin olevia henkilöitä. Koronapandemian aikaiset ja jälkeiset sosiaaliset, taloudelliset ja poliittiset haasteet Afrikan maissa saavat nuoret ihmiset etsimään tapoja lähteä Eurooppaan. Järjestäytyneet rikollisverkostot kiristävät siirtolaisia ja vaativat maksuja ”oikeudesta” ”turvallisen” siirtolaisreitin käyttöön. Rikollisryhmät tekevät satojen miljoonien voittoja Marokossa yleisesti esiintyvillä, kiristystarkoituksiin tehdyillä identiteettivarkauksilla ja sieppauksilla. Merkittävä osa luonnonvaraisten eläinten ja kasvien kaupasta on laitonta, mutta järjestäytynyt rikollisuus ei toimi tällä alalla laajasti. Marokko on yksi tärkeimmistä Eurooppaan suuntautuvien tuoteväärennösten alkuperämaista. Laittomien aseiden kauppa on Marokossa vähentynyt tiukan valvonnan, määräysten ja ankarien rangaistusten vuoksi. Marokossa valmistetaan kuitenkin laittomia ampuma-aseita huumekauppaa varten. Marokko toimii Eurooppaan suuntautuvan alkoholin ja savukkeiden, ml. sähkötupakan laittoman kaupan lähtö- ja kauttakulkupaikkana.[[1]](#footnote-1)

Heroiinikauppa on merkittävä ongelma Marokon pohjoisosissa, etenkin Nadorissa[[2]](#footnote-2), Tetouanissa ja Tangerissa. Suurin osa heroiinista tulee Euroopasta, ja sitä vaihdetaan kannabishartsiin Rifissä. Marokko on merkittävä Eurooppaan kuljetettavan kokaiinin uudelleenlastauspaikka. Marokko on yksi maailman johtavista kannabiksen tuottajista, ja Rif on maan merkittävin tuotantoalue. Vaikka paikallinen kannabiksen kulutus on huomattavaa, myydään sitä myös Euroopan ja Afrikan maihin. Viranomaiset ovat haluttomia puuttumaan kannabiskauppaan, koska se on ensisijainen tulonlähde suurille väestöryhmille. Marokossa on kannabiksen lisäksi raportoitu lisääntyneestä ekstaasin, kristallimetamfetamiinin ja *karkoubin* (sekoitus erilaisia synteettisiä huumeita, liuottimia ja bentsodiatsepiineja) kulutuksesta.[[3]](#footnote-3) Monet suurten kaupunkien kodittomat asukkaat ovat riippuvaisia liuottimista ja harjoittavat rikollista toimintaa. Köyhät nuoret käyttävät *karkoubia*, joka altistaa heidät väkivaltaiselle käyttäytymiselle.[[4]](#footnote-4) Lääkkeiden (psykotrooppisten lääkkeiden, opioidien, ekstaasin) laiton kauppa näyttää lisääntyneen Marokossa. Rikolliset pesevät huumekaupan tuottoja pääasiassa tavaroiden, kiinteistöjen ja yritysten avulla. Laittomat varat liikkuvat rajojen yli usein *hawala* -järjestelmän[[5]](#footnote-5) ja käteisrahan laittoman salakuljetuksen avulla.[[6]](#footnote-6)

Marokko on kolmen viimeisen vuosikymmenen aikana kehittänyt ja monipuolistanut talouttaan. Marokossa on kuitenkin edelleen haasteita, jotka liittyvät talouden epäviralliseen sektoriin (ml. korkea työttömyysaste), suuri julkinen velka ja kasvaneet yhteiskunnalliset erot.[[7]](#footnote-7) Taloudelliset syyt ovat 6/2024 julkaistuun Arab Barometer -tutkimukseen vastanneiden mukaan merkittävin syy (45 % vastanneista) haluun muuttaa pois Marokosta. Muita syitä olivat mm. koulutusmahdollisuudet [ulkomailla] (18 %) ja korruptio (15 %). 3 % mainitsi muuttohalukuuden taustalla olevan turvallisuussyyt.[[8]](#footnote-8) 69 % Arab Barometer -tutkimukseen vastanneista katsoo, että korruptio on yleistä paikallisella tasolla ja 42 % katsoo sen olevan yleistä alueellisella tasolla. Marokkolaiset katsovatkin olevansa toisinaan pakotettuja hyödyntämään *wasta-* (suhdeverkosto[[9]](#footnote-9)) tai *rashwa* (lahjonta[[10]](#footnote-10)) -käytäntöä saadakseen työpaikan.[[11]](#footnote-11) Marokon lainsäädäntö takaa liikkumisvapauden ja mahdollisuuden vaihtaa työ- tai koulutuspaikkaa, mutta käytännössä heikot taloudelliset olosuhteet ja korruptio rajoittavat näitä oikeuksia. Köyhyyttä esiintyy Marokossa laajasti, ja taloudelliset mahdollisuudet ovat vähäiset suurelle osalle väestöä.[[12]](#footnote-12)

**Poliisin ja muiden turvallisuusviranomaisten toiminta:**

Marokon turvallisuuskoneisto koostuu useista osittain päällekkäisillä toimivaltuuksilla toimivista viranomaisista ja puolisotilaallisista joukoista.[[13]](#footnote-13) Marokon poliisivoimat perustuvat ranskalaistyyppiseen poliisijärjestelmään[[14]](#footnote-14), jossa Marokon sisäministeriön alaisuudessatoimiva kansallinen poliisi[[15]](#footnote-15) *Sûreté Nationale* (*la Direction Générale de la Sûreté Nationale*, DGSN) vastaa maan sisäisestä lainvalvonnasta kaupunkialueilla, ja kansallisen puolustushallinnon alaisuudessa toimiva[[16]](#footnote-16) kuninkaallinen santarmilaitos (*Gendarmerie Royale Marocaine[[17]](#footnote-17)*) vastaa järjestyksenpidosta maaseutualueilla[[18]](#footnote-18) ja valtakunnallisilla valtateillä[[19]](#footnote-19). Santarmilla on sekä liikkuvia että kiinteitä tarkastuspisteitä raja-alueilla ja suurempien paikkakuntien sisääntuloväylillä. Lisäksi santarmilla on terrorismintorjuntaan liittyviä tehtäviä. Santarmin henkilöstömäärä oli vuonna 2023 arviolta 20 000.[[20]](#footnote-20) Sisäministeriön alaisuudessa toimii kansallisen poliisin lisäksi apujoukkojen (*les Forces auxiliaires*, FA[[21]](#footnote-21))osasto, joka tukee tarvittaessa poliisia ja santarmia. FA-osaston koko oli vuonna 2023 noin 25 000–30 000 henkilöä. Ko. osasto sisältää mm. puolisotilaallisetliikkuvat interventiojoukot *(les Unités mobiles d’intervention[[22]](#footnote-22))* (koko n. 5000 henkilöä), jotka tukevat tarvittaessa poliisia ja armeijaa.[[23]](#footnote-23) Rikospoliisilla (*Police Judiciaire*[[24]](#footnote-24)) on osastoja sekä kansallisen poliisin että santarmin alaisuudessa, ja se raportoi toiminnastaan syyttäjänvirastolle. Rikospoliisilla on pidätysoikeus.[[25]](#footnote-25) Kansallinen turvallisuusvirasto DGST (*la Direction Générale de la Surveillance du Territoire[[26]](#footnote-26)*), valvoo yleensä terrorismiin liittyviä asioita. Kansallinen poliisi DGSN, santarmi ja DGST tekevät yhteistyötä tutkinta-asioissa; rikosasiat voidaan siirtää laitoksesta toiseen tutkinnan kohteena olevan tapauksen uhrista, paikkakunnasta ja julkisesta näkyvyydestä riippuen.[[27]](#footnote-27) DGSN:llä on vuonna 2016 perustettuja, kansallisella tasolla ja kaikilla Marokon alueilla (rikospoliisin osana[[28]](#footnote-28)) toimivia interventioprikaateja (*Brigade Centrale* ja *Les Brigades Régionales d'Intervention*, BRI), joiden tehtävä on taistella vakavaa rikollisuutta vastaan ja suojella valtion ja kansalaisten turvallisuutta. Prikaatien taistelijoita koulutetaan jatkuvasti ja ne ovat aina toimintavalmiudessa.[[29]](#footnote-29)

Kansallisen poliisin joulukuussa 2023 julkaiseman vuosikertomuksen mukaan poliisilla on viimeisimpien lisäysten jälkeen kaikkiaan 454 poliisipiiriä. Vuoden aikana poliisi käsitteli noin 19,7 miljoonaa hätänumeroon 19 soitettua puhelua ja toteutti noin 529 000 kpl erilaisia tehtäviä ml. rikollisten pidätyksiä, liikennerikkomuksien kirjaamisia sekä yleisen järjestyksen ylläpitotehtäviä. Vuonna 2023 kansallinen poliisi vei eteenpäin turvallisuuspalvelujen digitalisointihanketta, mikä on parantanut turvallisuustasoa Marokossa. Kansallinen poliisi on mm. yhtenäistänyt poliisin televiestintäverkkoa ja kehittänyt uusia IT-sovelluksia ja -ratkaisuja, ml. tällä hetkellä 350 poliisipiiriä (Kénitran, Tangierin, Meknesin, Marrakechin, Settatin ja Safin maakuntien prefektuureissa) kattavan, rikostutkinnan hallintaa koskevan tietojärjestelmän. DGSN kehittää parhaillaan tekoälysovellusta, jota voisi hyödyntää vaaraa aiheuttavien henkilöiden identifioimisessa. DGSN on ottanut käyttöön vuoteen 2026 asti ulottuvan rikostentorjuntastrategian, jonka puitteissa mm. kehitetään rikosteknisiä laboratorioita, tehostetaan modernia rikostutkintaa, juurrutetaan ihmisoikeusnäkökulmaa poliisitoiminnassa sekä kehitetään turvallisuusviranomaisten välistä koordinaatiota ja yhteistyötä haasteellisemmissa tapauksissa. Raportin mukaan kehittämistyöllä on saavutettu tuloksia: rikollisuus yleisesti on vähentynyt 10 %:lla vuotta aiempaan nähden: henkirikollisuus 25 %:lla, seksuaaliset päälle käymiset 4 %:lla, autovarkaudet 19 %:lla, ryöstöt 9 %:lla ja väkivaltaiset ryöstöt 6 %:lla. Moderniin teknologiaan ja kyberkiristyksiin liittyvät rikokset sen sijaan lisääntyivät 6 %:lla. Rikosten selvittämisaste parani seitsemättä vuotta peräkkäin: 95 % kaikista rikoksista ja 92 % väkivaltarikoksista saatiin selvitettyä.[[30]](#footnote-30)

DGSN:n vuotta 2022 tarkastelevan vuosikertomuksen mukaan yli 875 879 rikoksiin osallistunutta ihmistä (lähteestä ei käy selville, onko lukuun laskettu useaan kertaan mukana samoja, mutta useisiin eri rikoksiin syyllistyneitä henkilöitä) joutui syytteeseen eri puolilla Marokkoa. Väkivaltarikokset muodostivat enintään noin 6,6 % kaikista poliisin käsittelemistä tapauksista koko vuoden aikana.[[31]](#footnote-31)

Marokon lainvalvontaviranomaiset ovat Yhdysvaltain ulkoministeriön alaisen Overseas Security Advisory Council -neuvoston katsauksen mukaan hyvin koulutettuja, ja monet osallistuvat kansainvälisiin koulutusohjelmiin. Poliisilla on kuitenkin yleensä liian vähän henkilökuntaa, ja joissakin tapauksissa heiltä puuttuu välineistöä. Siviiliviranomaiset valvovat edelleen tehokkaasti turvallisuusjoukkoja. Katsauksessa viitataan marokkolaisen ajatushautomon vuonna 2019 tekemään tutkimukseen, jonka mukaan marokkolaiset luottavat vahvasti suvereeneihin turvallisuuslaitoksiin, kuten kuninkaallisiin asevoimiin (n. 83 %) ja poliisiin (n. 78 %).[[32]](#footnote-32) Kesäkuussa 2024 julkaistun Arab Barometer -tutkimuksen mukaan kahdeksan kymmenestä marokkolaisesta kertoi luottavansa melko tai erittäin paljon poliisiin. Luku nousi 12 %-yksiköllä kahden vuoden takaisesta. 80 %:n mielestä hallitus tekee hyvää tai erittäin hyvää työtä turvallisuuden ja järjestyksen ylläpidossa. Marokkolaiset ovat tyytyväisempiä turvallisuuden ylläpitoon kuin muihin palveluihin.[[33]](#footnote-33)

Marokon turvallisuusjoukkojen jäsenet ovat syyllistyneet joihinkin väärinkäytöksiin.[[34]](#footnote-34) Kansallinen poliisi rikkoo usein mielivaltaisia pidätyksiä ja vangitsemisia vastaan laadittuja oikeudellisia ja menettelyllisiä takeita.[[35]](#footnote-35) Lain rikkomuksia tapahtuu etenkin protestien aikana ja niiden jälkeen. Paikallisten kansalaisjärjestöjen mukaan poliisi pidättää toisinaan henkilöitä ilman pidätysmääräystä. Räikeissä rikostapauksissa rikospoliisilla on oikeus pitää epäiltyä tutkintavankeudessa 48 tuntia, ja jos epäiltyä vastaan voidaan esittää vahvoja todisteita, voidaan epäiltyä pitää tutkintavankeudessa kolme vuorokautta syyttäjän myöntämällä luvalla. Ensimmäisen pidätysajan päätyttyä epäilty joutuu syyttäjän eteen, joka saattaa nostaa väliaikaisia syytteitä ja määrätä tutkintatuomarin suorittamaan lisätutkimuksia oikeudenkäyntiä varten. Tutkintatuomarilla on neljä kuukautta (ja mahdollisesti yksi lisäkuukausi) aikaa selvittää mahdollisia syytteitä. Epäilty voidaan pitää tutkintavankeudessa tai vapauttaa tässä vaiheessa. Tämän ajanjakson päätyttyä tutkintatuomarin on joko nostettava syyte, kieltäydyttävä nostamasta syytettä ja luovuttava tapauksesta tai vapautettava henkilö odottamaan lisätutkintaa ja myöhempää päätöstä asiasta.[[36]](#footnote-36)

Marokossa on rikosten uhrien suojelutoimia (sis. mm. oikeusapu, sairaanhoito, asumisen tuki[[37]](#footnote-37)) koskevaa oikeudellista sääntelyä, mutta lakeja toimeenpannaan puutteellisesti. Marokossa toteutetaan rikosten ennaltaehkäisytorjuntatoimia, mutta vain rajoitetusti ja niitä toteuttavat pääasiassa säätiöt ja kansalaisjärjestöt.[[38]](#footnote-38)

Käytettävissä olevista lähteistä ei käytettävissä olevassa ajassa löytynyt juurikaan tietoa viranomaissuojelun saatavuudesta rikollisjengien väkivaltaa vastaan yksityiselämän piirissä tapahtuvissa väkivalta- tai uhkailutapauksissa. Uutisoinnista on löydettävissä tietoa yksittäisistä tapauksista, joissa viranomaiset ovat pidättäneet uhkailuun syyllistyneitä: esimerkiksi Morocco World News uutisoi (13.4.2023) rikospoliisin kansallisen prikaatin pidättäneen yhdessä DGST:n kanssa Meknesissä 21 henkilöä epäiltyinä osallisuudesta uhriensa kiristykseen ja uhkailuun. Epäiltyjen havaittiin olevan yhteydessä rikollisverkostoihin, ja epäillyt olivat kiristäneet paikallisia autoilijoita maksamaan suojelurahoja. Artikkelin mukaan Marokon turvallisuusjoukot hajottavat jatkuvasti kiristysten, huumekaupan ja huijausten parissa toimivia rikollisverkostoja, ja turvallisuusjoukot ovat tunnettuja terrorismin ja siihen liittyvien uhkien tehokkaasta käsittelystä.[[39]](#footnote-39) Sama lähde uutisoi (15.2.2023) niin ikään DGSN:n ja DGST:n Fezissä suorittamasta pidätysoperaatiosta, jossa pidätettiin seitsemän epäiltyä. Heitä epäiltiin osallisuudesta useisiin rikoksiin kuten kiristykseen sekä henkilöihin ja omaisuuteen kohdistuvilla rikoksilla uhkaamiseen. Epäillyt olivat kiristäneet paikallisia kauppiaita ja myyjiä ja vaatineet näiltä rahasuorituksia. Epäillyt olivat myös yllyttäneet rikosrekisterin omaavan henkilön uhkailemaan väkivaltaisesti kauppiaita ja muita kansalaisia kiristyksen helpottamiseksi.[[40]](#footnote-40)

# Onko Marokossa riippumaton ja puolueeton oikeuslaitos? Vastaako oikeudenkäytön taso oikeudenmukaiselle oikeudenkäynnille asetettuja vaatimuksia?

World Justice Project -projektin globaalilla oikeusvaltioindeksillä Marokko on sijalla 92 sijan 1 (Tanska) osoittaessa vahvinta mahdollista ja sijan 142 (Venezuela) heikointa mahdollista oikeusvaltiota. Marokon kokonaispistemäärä on 0,48 1:n ollessa paras mahdollinen (vrt. Tanska 0,9) ja 0:n heikoin mahdollinen pistemäärä (vrt. Venezuela 0,26). Kokonaispistemäärä muodostuu useista osatekijöistä (ks. lähteen s. 127). Eräs osatekijöistä on rikosoikeus, jonka osalta on tarkasteltu rikostutkintojen tehokkuutta (Marokon pistemäärä 0,51), oikeuden ajantasainen ja tehokas päätöksenteko (engl. timely and effective adjudication) (0,39), vankeinhoitojärjestelmän tehokkuus (0,31), syrjinnän puuttuminen (0,34), korruption puuttuminen (0,42), hallituksen määräystenvastaisen vaikutusvallan puuttuminen (0,24) sekä oikeusprossien asianmukaisuus (0,39).[[41]](#footnote-41)

Useiden lähteiden mukaan Marokossa esiintyy korruptiota.[[42]](#footnote-42) Korruptio vaikuttaa Marokon toimeenpano-, oikeus- ja lainsäädäntöelimiin. Heinäkuussa 2022 syyttäjänvirasto aloitti tutkinnan salaisesta yhteistyöstä Casablancan ensimmäisen asteen tuomioistuimen tuomareiden, syyttäjien ja ulosottomiesten välillä. Heitä syytettiin osallisuudesta tuhansiin kanteisiin, joita oli nostettu kansalaisia vastaan. Marokon oikeusjärjestelmä ei ole riippumaton monarkiasta. Kuningas johtaa oikeuslaitoksen korkeinta neuvostoa, joka koostuu vaaleilla valituista ja vanhemmista tuomareista. Osa nimitysprosessista on kuninkaan hallinnassa. Tuomioistuimia käytetään yleisesti rankaisemaan poliittisia vastustajia, aktivisteja ja Marokon poliittista järjestelmää ja hallitusta kritisoivia tahoja.[[43]](#footnote-43)

[Julkisista] puheista nostetuista syytteistä johtuvia oikeudenkäyntejä käytetään säännöllisesti kriittisten toimittajien, mielenosoittajien ja internet-kommentaattoreiden pelottelemiseen ja hiljentämiseen. Oikeusjärjestelmä on jaettu yleisiin tuomioistuimiin, erikoistuneisiin tuomioistuimiin ja erityistuomioistuimiin. Tuomarit ovat uratuomareita, ja heidät nimitetään kuninkaallisella asetuksella (*Dahir*). Kansainvälinen tuomioistuin on todennut, että valintaprosessi ei ole avoin eikä meriitteihin perustuva. Marokon perustuslaki kieltää kidutuksen sekä muun julman, alentavan ja epäinhimillisen kohtelun,[[44]](#footnote-44) mutta joidenkin turvallisuusjoukkojen on kuitenkin raportoitu syyllistyneen niihin[[45]](#footnote-45)

Korruptio vaikuttaa Marokon toimeenpano-, oikeus- ja lainsäädäntöelimiin[[46]](#footnote-46) ja rehottaa paitsi valtion instituutioissa, myös taloudessa ja jokapäiväisessä elämässä[[47]](#footnote-47). Korruption torjuntaa koskevasta virallisesta retoriikasta huolimatta kuningashuone ja hallitus ovat toimeenpanneet korruptiontorjuntatoimia vaihtelevasti, ja edistystä on hidastanut poliittisen tahdon puute, heikkoudet valtiollisten instituutioiden toiminnassa sekä nykyisestä tilanteesta hyötyvän eliitin vaikutus. Tuomioistuinjärjestelmä ei ole riippumaton hallitsijasta, ja kuningas johtaa korkeinta tuomarineuvostoa. Käytännössä tuomioistuimia käytetään säännöllisesti rankaisemaan hallituksen vastustajina pidettyjä henkilöitä, kuten eri mieltä olevia islamisteja, ihmisoikeus- ja korruptionvastaisia aktivisteja sekä Marokon hallinnon arvostelijoita Länsi-Saharaan liittyvissä kysymyksissä. Paikallisia tuomioistuimia pidetään korruptoituneina ja vahvojen osapuolten etuja palvelevina instituutioina.[[48]](#footnote-48) Rikoslain 489 artiklassa kriminalisoidaan samaa sukupuolta olevien suhteet ja säädetään kuudesta kuukaudesta kolmeen vuoteen vankeutta. Marokko on vuosien mittaan käyttänyt tätä säännöstä miesten syytteeseenpanoon ja vangitsemiseen, vaikka ei ole todisteita siitä, että miehet olisivat harjoittaneet seksuaalisia tekoja samaa sukupuolta olevien kanssa.[[49]](#footnote-49)

Vaikka oikeuslaitoksen riippumattomuus on taattu laissa, ja syyttäjänlaitos on institutionaalisesti erotettu oikeusministeriön alaisuudesta, on Global Organized Crime Index -raportin mukaan oikeuslaitoksen ”itsenäisyys vähäistä”. Marokon tuomioistuimia käytetään säännöllisesti oppositiota vastaan.[[50]](#footnote-50)

Oikeuslaitoksessa on lukuisia haasteita kuten heikko logistiikka (lähteessä logistiikalla viitataan mahdollisesti prosesseihin), suuri työmäärä ja rajalliset taloudelliset kannustimet poikkeukselliseen työmäärään nähden. Vankilat ovat ylitäysiä. Marokko on perustanut järjestäytyneen rikollisuuden torjuntaan erikoistuneita tutkintayksiköitä, ja rikosten tutkintaan tarvittavia tieteellisiä ja teknisiä valmiuksia on parannettu.[[51]](#footnote-51)

Marokossa on kansallisella tasolla vahva järjestäytyneen rikollisuuden vastainen rikoslainsäädäntö ja siviilioikeuteen perustuva oikeudellinen järjestelmä, mutta lakien tehokas täytäntöönpano on edelleen haasteellista. Marokon rahanpesun vastainen lainsäädäntö on jäänyt jälkeen kansainvälisistä normeista joistakin rikoslakiin tehdyistä muutoksista huolimatta.[[52]](#footnote-52)

Kesäkuussa 2024 julkaistun Arab Barometer -tutkimuksen mukaan 74 % marokkolaisista kertoi luottavansa tuomioistuimiin ja oikeuslaitoksen toimintaan. Luottamus lisääntyi 18 %-yksiköllä kahden vuoden takaisesta, jolloin 56 % kertoi luottavansa em. instituutioihin.[[53]](#footnote-53)

# Onko viranomaissuojelun saatavuus rikollisjengien väkivaltaa vastaan kaikille yhteiskuntaryhmille (etenkin amazighit / berberit) yhtäläinen? Minkälaiset henkilökohtaiset olosuhteet voivat vaikuttaa viranomaissuojelun saatavuuteen?

Kysymyksenasettelun mukaisesti tämän vastauksen ulkopuolelle jätetään mm. sahrawit, ja käsitellään lähinnä berbereiden asemaa Marokossa, pl. Länsi-Saharan alue. Tässä kyselyvastauksessa ei myöskään käsitellä viranomaissuojelun saatavuutta erityisesti naisille.

Marokon noin 37,4-miljoonaisesta väestöstä 99 % on uskonnolliselta taustaltaan muslimeja. He ovat lähes poikkeuksetta sunneja; shiialaisuutta tunnustaa alle 0,1 % muslimeista. Uskonnolliset vähemmistöt (1 % väestöstä) ovat taustaltaan mm. kristittyjä, juutalaisia ja bahaita. Niin ikään 99 % väestöstä on etniseltä taustaltaan ”arabi-amazigheja” (amazigheistä käytetään myös termiä berberit[[54]](#footnote-54), ko. termiä käytetään myös tässä kyselyvastauksessa) ja 1 % muita. Marokon virallisia kieliä ovat arabia ja (berberikieli) tamazigh, ja ranskaa käytetään usein liike-elämässä, hallinnossa ja diplomatiassa. (Länsi-Saharan alue jätetty pois tämän kappaleen väestöä koskevasta tarkastelusta).[[55]](#footnote-55)

Marokon yhteiskunnassa syrjinnästä kärsivät keskeisimpien lähteiden mukaan berberit;[[56]](#footnote-56) sahrawit;[[57]](#footnote-57) mustaihoiset Marokon kansalaiset ja ei-kansalaiset;[[58]](#footnote-58) seksuaali- ja sukupuolivähemmistöt;[[59]](#footnote-59) naiset;[[60]](#footnote-60) Saharan eteläpuolisista maista kotoisin olevat siirtolaiset ja pakolaiset[[61]](#footnote-61) sekä ihmisoikeuksia ajavat tahot ja Länsi-Saharan tilanteesta kirjoittavat toimittajat perheenjäsenineen[[62]](#footnote-62). Uskonnolliset vähemmistöt, etenkin shiialaiset, salaavat uskontonsa pelätessään sosiaalista leimautumista ja työpaikkasyrjintää.[[63]](#footnote-63)

Käytettävissä olevista keskeisistä englannin- ja ranskankielisistä lähteistä ei löydy sellaista mainintaa, että berberitaustaiset henkilöt eivät voisi hakea viranomaissuojelua ylipäänsä tai erityisesti rikollisjengien väkivaltaa vastaan etnisen taustansa vuoksi. YK:n kaikkinaisen rotusyrjinnän vastaisen komitean tarkkailuraportissa (21.12.2023) mainitaan tekijöitä, jotka heikentävät oikeussuojan piiriin pääsemistä tai hakeutumista rotusyrjintätapauksissa. Näitä ovat siirtolaisuuteen liittyvä maassa oleskelun laittomuus; haluttomuus tehdä rikosilmoitusta koston pelon tai muiden kielteisten seurausten pelossa; vaikeudet esittää todisteita; riittämättömät tulkkauspalvelut niille, jotka eivät puhu arabiaa; heikko maksuttoman oikeusavun saatavuus sekä korkeat oikeudenkäyntikulut.[[64]](#footnote-64) Komitea huomauttaa kuitenkin muutamien väestöryhmien ml. mustaihoisten ja berberien kärsivän rasistisesta vihapuheesta sekä suorasta ja epäsuorasta syrjinnästä. Berberien osalta komitea on huolissaan mm. köyhyydestä, jota esiintyy erityisesti berberien asuttamilla alueilla sekä syrjinnästä, joka näkyy mm. työpaikan, koulutuksen ja terveydenhuollon saamisen vaikeuksina etenkin jos henkilö ei puhu arabiaa. Berberit kohtaavat vaikeuksia käyttäessään tamazighin kieltä oikeusprosesseissa, ja tamazighin kielen käyttö on edelleen rajallista virallisissa asiakirjoissa.[[65]](#footnote-65)

Myös YK:n ihmisoikeuksien erityisraportoijan ihmisoikeusneuvostolle laatimassa raportissa (28.5.2019) todetaan, että tamazighin kielen puhujilla on merkittäviä kommunikaatiovaikeuksia ollessaan tekemisissä valtionhallinnon ja oikeuslaitoksen kanssa. Nämä vaikeudet johtuvat usein virkamiesten tamazighin kielen osaamattomuudesta, arabian valta-asemasta oikeuden alalla sekö pätevien, sertifioitujen tamazighin kielen tulkkien riittämättömyydestä. Erityisraportoija viittaa lisäksi aiempiin raportteihin, joissa on korostettu sitä, että arabian kielen valta-asema valtionhallinnossa muodostaa esteen yhdenvertaisen ja tehokkaan oikeussuojan saamiseksi niillä henkilöillä, joiden arabien kielen taito ei ole sujuva. Berberiyhteisöt ovat YK:n erityisraportoijan mukaan huolissaan merkittävistä alueellisista eroista, eriarvoisuudesta sekä kaupunkien ja maaseudun välisistä köyhyyseroista Marokossa. Berbereistä heikoimmassa asemassa ovat maaseudulla asuvat ja vain heikosti arabiaa puhuvat henkilöt.[[66]](#footnote-66)

Minority Rights Group -ihmisoikeusjärjestön mukaan berberit muodostavat enemmistön Marokon väestöstä, ja heidän määränsä arvioidaan olevan noin 20 miljoonaa.[[67]](#footnote-67) Myös Yhdysvaltain ulkoministeriön vuotta 2023 tarkastelevan ihmisoikeusraportin mukaan suurin osa marokkolaisista, ml. Marokon kuningasperhe, on ilmoittanut omaavansa berberitaustaa.[[68]](#footnote-68) Freedom House -järjestön mukaan vähintään 40 % Marokon väestöstä on berbereitä ja suurimmalla osalla väestöstä on berberitaustaa. Berberieliitillä on yhteyksiä monarkiaan ja heidän etunsa on edustettuina parlamentissa. Suurin osa berberiväestöstä on kuitenkin taloudellisesti, poliittisesti ja sosiaalisesti marginalisoidussa asemassa. Viimeaikaiset levottomuudet Rifin alueella ja *Hirak Rif* [[69]](#footnote-69)-alueiksi luokitelluissa Marokon kaupungeissa johtuvat suurelta osin epäkohtien korjaamatta jäämisestä poliittisella tasolla sekä monien berberien kokemasta epätasa-arvosta. Berberit ja muut yhteisöt, jotka eivät samastu hallitsevaan arabikulttuuriin, kohtaavat yleensä koulutukseen liittyviä ja taloudellisia haittoja. Hallitus on puuttunut berberien oikeuksia edistävien kansalaisyhteiskuntaryhmien toimintaan.[[70]](#footnote-70)

Monet Marokon köyhimmistä alueista, etenkin Atlas-vuoriston keskiosan maaseutualueet ovat pääosin berberien asuttamia, ja näillä alueilla lukutaidottomuus on ollut kansallista keskiarvoa korkeampi. Näiden alueiden valtiolliset peruspalvelut ovat olleet puutteellisia, ja alueet ovat pysyneet alikehittyneinä. Berberien kulttuuriryhmät katsovat kielensä ja kulttuurinsa olevan menettämässä asemaansa arabian kielen ja kulttuurin hallitsevan aseman vuoksi. Berberikielistä materiaalia on saatavana uutismedioissa ja vähäisemmässä määrin oppilaitoksissa. Valtio tarjoaa televisio-ohjelmia kolmella berberimurteella (tamazigh, tarafit ja tashelhit), ja säännösten mukaan julkisten tiedotusvälineiden tulee varata 30 % lähetysajasta berberikielelle. Vuoden 2023 rahoituslakiin sisältyi 300 miljoonan euron määräraha digitaalimuutoksia käsittelevälle ministeriölle ja hallintouudistukseen, jossa berberikielen käyttöä integroitiin julkishallinnossa.[[71]](#footnote-71) Tamazighille myönnettiin vuoden 2011 perustuslaissa virallinen asema[[72]](#footnote-72), ja berberien asemaa ajavat ryhmät ovat vaatineet kulttuurinsa ja kielensä sisällyttämistä julkiseen elämään[[73]](#footnote-73). Ihmisoikeusjärjestöjen ja berberien asemaa ajavien ryhmien mukaan tamazighin kielen käyttöönotto on ollut hidasta hallinnossa, oikeusistuimissa, oikeus- ja liiketoimissa,[[74]](#footnote-74) koulutuksessa[[75]](#footnote-75) ja mediassa[[76]](#footnote-76).

Länsimaisen edustuston Tanskan maahanmuuttoviranomaisille (DIS) antaman, marokkolaisia ihmiskaupan uhreja koskevan tiedon (17.6.2019) mukaan valtaosa Marokosta lähtevistä on berberitaustaisia ja kotoisin Rifin alueelta. Marokon johtavat tahot pitävät heitä ongelmien aiheuttajina (”trouble makers”). Tyypillinen profiili on alle 18-vuotiaat miehet, joilla ei ole muodollista koulutusta ja jotka ovat kotoisin maaseudulta, jossa ei ole ansaintamahdollisuuksia. Toinen tyypillinen profiili on nuoret, maaseudulta kaupunkeihin lastenhoitajiksi tuodut naiset, joita hyväksikäytetään monin eri tavoin. Osa heistä salakuljetetaan Persianlahden valtioihin. Silloin kun Marokossa keskustellaan ihmiskaupan uhreista, keskitytään seksityöhön pakotettuihin naisiin ja unohdetaan miehet, jotka on pakotettu rikolliseen toimintaan ja prostituutioon.[[77]](#footnote-77)

## Lähteet

Africa Watch / Brahim, Abdelouahab Gain & Defenders for Human Rights / Laghzal, Amina & RIDHOD (Réseau International des Droits de l’Homme et de Développement) / Oublal, Lahcen 11/2023. *Submission to the United Nations Committee on the Elimination of Racial Discrimination as Parallel report on the Kingdom of Morocco combined report of the nineteenth to twenty-first periodic reports.* <https://tbinternet.ohchr.org/_layouts/15/treatybodyexternal/Download.aspx?symbolno=INT%2FCERD%2FNGO%2FMAR%2F56477&Lang=en>(käyty 5.6.2024).

Arab Barometer 7.6.2024. *Arab Barometer VIII. Morocco Report.* <https://www.arabbarometer.org/wp-content/uploads/AB8-Morocco-Report-ENG.pdf> (käyty 10.6.2024).

Azetta Amazigh 19.9.2023. *AZETTA AMAZIGH Report. Human Rights Council – Geneva. 111th session of the Committee on the Elimination of Racial Discrimination. 19-21 periodic report of Morocco.* <https://tbinternet.ohchr.org/_layouts/15/treatybodyexternal/Download.aspx?symbolno=INT%2FCERD%2FNGO%2FMAR%2F56325&Lang=en> (käyty 5.6.2024).

Bertelsmann Stiftung 19.3.2024. *BTI 2024 Country Report – Morocco.* <https://bti-project.org/fileadmin/api/content/en/downloads/reports/country_report_2024_MAR.pdf> (käyty 6.6.2024).

CIA (Central Intelligence Agency) 11.6.2024. *The World Factbook. Morocco.* <https://www.cia.gov/the-world-factbook/countries/morocco/#military-and-security> (käyty 11.6.2024).

DIS (The Danish Immigration Service) 10/2019. *Morocco. Protection and assistance to victims of human trafficking* [raportti]. <https://us.dk/media/9952/coi_report_morocco_protection_assistance_victims_of_human_trafficking_oct_2019.pdf> (käyty 7.6.2024).

Freedom House 25.4.2024. *Freedom in the World 2024 – Morocco.* <https://freedomhouse.org/country/morocco/freedom-world/2024> (käyty 7.6.2024).

Global Organized Crime Index 2023. *Morocco.* <https://ocindex.net/assets/downloads/2023/english/ocindex_profile_morocco_2023.pdf> (käyty 10.6.2024).

HRW (Human Rights Watch) 11.1.2024. *World Report 2024 - Morocco and Western Sahara.* <https://www.hrw.org/world-report/2024/country-chapters/morocco-and-western-sahara> (käyty 10.6.2024).

Lebrief.ma / El Jaï, Hafid 16.7.2022. *Forces auxiliaires: un corps de supplétifs?* <https://www.lebrief.ma/forces-auxiliaires-un-corps-de-suppletifs/> (käyty 19.6.2024).

Le360 26.12.2023. *Terrorisme, criminalité, trafic de drogue, coopération... le bilan de la DGSN en 2023*. <https://fr.le360.ma/societe/terrorisme-criminalite-trafic-de-drogue-cooperation-le-bilan-de-la-dgsn-en-2023_56A5AZ6LGJFJDK6ZHFOCV5K6VA/> (käyty 10.6.2024).

Logistics Cluster 12.9.2023. *Morocco - General Logistics Planning Map, September 2023* [kartta]. <https://s3.eu-west-1.amazonaws.com/logcluster-web-prod-files/public/2023-09/Morocco%20GLPM_September%202023.pdf> (käyty 10.6.2024).

Maahanmuuttovirasto /maatietopalvelu

14.1.2024. *Marokko / Seksuaalivähemmistöjen asema*. Saatavilla Tellus-maatietokannassa [edellyttää kirjautumista]. (käyty 10.6.2024).

6.6.2022. *Marokko / Länsimainen ulkoasu miehillä (lävistykset, pitkät hiukset ja rastat) sekä uskonnottomuus/islamista luopuminen Marokossa.* Saatavilla Tellus-maatietokannassa [edellyttää kirjautumista]. (käyty 10.6.2024).

25.4.2022. *Naisten asema Marokossa.* Saatavilla Tellus-maatietokannassa [edellyttää kirjautumista]. (käyty 10.6.2024).

14.9.2021. *Marokko / Länsi-Saharan turvallisuustilanne ja sahrawien yhteiskunnallinen asema*. Saatavilla Tellus-maatietokannassa [edellyttää kirjautumista]. (käyty 10.6.2024).

MAP (Agence Marocaine de Presse)

26.12.2023. *Bilan 2023 des services de la Sûreté nationale.* <https://www.mapnews.ma/fr/actualites/g%C3%A9n%C3%A9ral/bilan-2023-des-services-de-la-s%C3%BBret%C3%A9-nationale> (käyty 10.6.2024).

20.5.2023. *Journées portes-ouvertes de la DGSN: Mise en avant du rôle pionnier des Brigades d'intervention dans la lutte contre la criminalité.* <https://www.mapnews.ma/fr/actualites/social/journ%C3%A9es-portes-ouvertes-de-la-dgsn-mise-en-avant-du-r%C3%B4le-pionnier-des-brigades> (käyty 10.6.2024).

MRG (Minority Rights Group) [päiväämätön]. *Amazigh in Morocco.* <https://minorityrights.org/communities/berber/> (käyty 10.6.2024).

MWN (Morocco World News) / Erraji, Abdellah13.4.2023. *Police Arrest 21 Suspects Involved in Extortion, Threats in Meknes.* <https://www.moroccoworldnews.com/2023/04/354969/police-arrest-21-suspects-involved-in-extortion-threats-in-meknes> (käyty 10.6.2024).

MWN (Morocco World News) / Kasraoui 15.2.2023. *Morocco Dismantles Network Involved in Extortion, Threats*. <https://www.moroccoworldnews.com/2023/02/354046/morocco-dismantles-network-involved-in-extortion-threats> (käyty 10.6.2024).

MWN (Morocco World News) / Zouiten, Sara 7.6.2024. *Two-Thirds of Moroccans Rely on Personal Connections, Bribes for Jobs, Legal Documents.* <https://www.moroccoworldnews.com/2024/06/363113/two-thirds-of-moroccans-rely-on-personal-connections-bribes-for-jobs-legal-documents> (käyty 10.6.2024).

OSAC (Overseas Security Advisory Council) 27.3.2024. *Morocco Country Security Report.* <https://www.osac.gov/Content/Report/216e5ae5-953e-4ca7-8e03-1c2cd25ffbc2> (käyty 7.6.2024).

T-Guard 5.1.2021. *DST MAROC, La Direction Générale de la Surveillance du Territoire (DGST) au Maroc : Rôle, Fonctions et Controverses.* <https://t-guard.ma/dst-maroc-la-direction-generale-de-la-surveillance-du-territoire/> (käyty 19.6.2024).

UK (United Kingdom) Government / PCGN (Permanent Committee on Geographical Names) 8/2015. *Morocco: Administrative Structure.* <https://assets.publishing.service.gov.uk/government/uploads/system/uploads/attachment_data/file/955197/Morocco-Administrative_Structure-2015_-_v2.pdf> (käyty 10.6.2024).

UN CERD (United Nations Committee on the Elimination of Racial Discrimination) 21.12.2023. *Concluding observations on the combined nineteenth to twenty-first periodic reports of Morocco\*. CERD/C/MAR/CO/19–21.* <https://tbinternet.ohchr.org/_layouts/15/treatybodyexternal/Download.aspx?symbolno=CERD%2FC%2FMAR%2FCO%2F19-21&Lang=en> (käyty 10.6.2024).

UN HRC (United Nations Human Rights Council) 28.5.2019. *Visit to Morocco. Report of the Special Rapporteur on contemporary forms of racism, racial discrimination, xenophobia and related intolerance\*’\*\*.* <https://documents.un.org/doc/undoc/gen/g19/148/70/pdf/g1914870.pdf?token=G1I66Hs5LqNBl2gBU3&fe=true> (käyty 10.6.2024).

USDOS (United States Department of State)

23.4.2024. *2023 Country Report on Human Rights Practices: Morocco.* <https://www.state.gov/wp-content/uploads/2024/02/528267_MOROCCO-2023-HUMAN-RIGHTS-REPORT.pdf> (käyty 10.6.2024).

21.3.2023. *2022 Country Report on Human Rights Practices: Morocco.* <https://www.state.gov/reports/2022-country-reports-on-human-rights-practices/morocco> (käyty 10.6.2024).

WJP (World Justice Project) 2023. *Rule of law index 2023.* <https://worldjusticeproject.org/rule-of-law-index/downloads/WJPIndex2023.pdf> (käyty 11.6.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Global Organized Crime Index 2023, s. 3–4. [↑](#footnote-ref-1)
2. Marokon hallinnollinen aluejako ks. UK Government / PCGN 8/2015 ja kartta ks. esim. Logistics Cluster 12.9.2023 [kartta]. [↑](#footnote-ref-2)
3. Global Organized Crime Index 2023, s. 3–4. [↑](#footnote-ref-3)
4. OSAC 27.3.2024. [↑](#footnote-ref-4)
5. Epävirallinen rahojen siirtojärjestelmä. Lähde esim. UNSC 31.1.2024, s. 3. <https://www.ecoi.net/en/file/local/2104612/n2401761.pdf> (käyty 11.6.2024). [↑](#footnote-ref-5)
6. OSAC 27.3.2024. [↑](#footnote-ref-6)
7. Global Organized Crime Index 2023, s. 5–6. [↑](#footnote-ref-7)
8. Arab Barometer 7.6.2024, s. 26–27. [↑](#footnote-ref-8)
9. MWN / Zouiten 7.6.2024. [↑](#footnote-ref-9)
10. MWN / Zouiten 7.6.2024. [↑](#footnote-ref-10)
11. Arab Barometer 7.6.2024, s. 18–19. [↑](#footnote-ref-11)
12. Freedom House 25.4.2024. [↑](#footnote-ref-12)
13. CIA 11.6.2024. [↑](#footnote-ref-13)
14. OSAC 27.3.2024. [↑](#footnote-ref-14)
15. CIA 11.6.2024. [↑](#footnote-ref-15)
16. CIA 11.6.2024. [↑](#footnote-ref-16)
17. <https://gendarmerieroyale.wordpress.com/infos-pratiques/numeros-durgence/> (käyty 19.6.2024). [↑](#footnote-ref-17)
18. OSAC 27.3.2024. [↑](#footnote-ref-18)
19. CIA 11.6.2024. [↑](#footnote-ref-19)
20. CIA 11.6.2024. [↑](#footnote-ref-20)
21. Lebrief.ma / El Jaï 16.7.2022. [↑](#footnote-ref-21)
22. Lebrief.ma / El Jaï 16.7.2022. [↑](#footnote-ref-22)
23. CIA 11.6.2024. [↑](#footnote-ref-23)
24. MAP 26.12.2023. [↑](#footnote-ref-24)
25. USDOS 21.3.2023. [↑](#footnote-ref-25)
26. T-Guard 5.1.2021. [↑](#footnote-ref-26)
27. OSAC 27.3.2024. [↑](#footnote-ref-27)
28. MWN / Erraji 13.4.2023. [↑](#footnote-ref-28)
29. MAP 20.5.2023. [↑](#footnote-ref-29)
30. MAP 26.12.2023. Käytetty toissijaista lähdettä, koska DGSN:n verkkosivut <https://concours.dgsn.gov.ma/> eivät avautuneet kyselyvastauksen laatimishetkellä. DGSN:n tili X:ssä <https://x.com/dgsn_maroc?lang=en> (käyty 10.6.2024). Ks. myös Le360 26.12.2023. [↑](#footnote-ref-30)
31. MWN / Kasraoui 15.2.2023. Käytetty toissijaista lähdettä, koska DGSN:n verkkosivut <https://concours.dgsn.gov.ma/> eivät avautuneet kyselyvastauksen laatimishetkellä. DGSN:n tili X:ssä <https://x.com/dgsn_maroc?lang=en> (käyty 10.6.2024). [↑](#footnote-ref-31)
32. OSAC 27.3.2024. [↑](#footnote-ref-32)
33. Arab Barometer 7.6.2024, s. 13. [↑](#footnote-ref-33)
34. OSAC 27.3.2024. [↑](#footnote-ref-34)
35. Freedom House 25.4.2024. [↑](#footnote-ref-35)
36. USDOS 23.4.2024, s. 6–9. [↑](#footnote-ref-36)
37. Esim. turvakodeista naisille ja lapsille ks. Maahanmuuttovirasto / maatietopalvelu 25.4.2022. [↑](#footnote-ref-37)
38. Global Organized Crime Index 2023, s. 6. [↑](#footnote-ref-38)
39. MWN / Erraji 13.4.2023. [↑](#footnote-ref-39)
40. MWN / Kasraoui 15.2.2023. [↑](#footnote-ref-40)
41. WJP 2023, s. 10–11, 22–23, 127. [↑](#footnote-ref-41)
42. Global Organized Crime Index 2023, s. 4–5; Bertelsmann Stiftung 19.3.2024, s. 13; Freedom House 25.4.2024. [↑](#footnote-ref-42)
43. Bertelsmann Stiftung 19.3.2024, s. 13–15. [↑](#footnote-ref-43)
44. Bertelsmann Stiftung 19.3.2024, s. 13–15. [↑](#footnote-ref-44)
45. USDOS 23.4.2024, s. 1–3. [↑](#footnote-ref-45)
46. Bertelsmann Stiftung 19.3.2024, s. 13. [↑](#footnote-ref-46)
47. Freedom House 25.4.2024. [↑](#footnote-ref-47)
48. Freedom House 25.4.2024. [↑](#footnote-ref-48)
49. HRW 11.1.2024. [↑](#footnote-ref-49)
50. Global Organized Crime Index 2023, s. 5. [↑](#footnote-ref-50)
51. Global Organized Crime Index 2023, s. 5. [↑](#footnote-ref-51)
52. Global Organized Crime Index 2023, s. 5. [↑](#footnote-ref-52)
53. Arab Barometer 7.6.2024, s. 12. [↑](#footnote-ref-53)
54. DIS 10/2019, s. 19. [↑](#footnote-ref-54)
55. CIA 11.6.2024. [↑](#footnote-ref-55)
56. UN CERD 21.12.2023, s. 5; Freedom House 25.4.2024. [↑](#footnote-ref-56)
57. UN CERD 21.12.2023, s. 5. [↑](#footnote-ref-57)
58. UN CERD 21.12.2023, s. 5; Bertelsmann Stiftung 19.3.2024, s. 15. [↑](#footnote-ref-58)
59. Freedom House 25.4.2024; Bertelsmann Stiftung 19.3.2024, s. 15. [↑](#footnote-ref-59)
60. Freedom House 25.4.2024; USDOS 23.4.2024, s. 35–39; Bertelsmann Stiftung 19.3.2024, s. 15. [↑](#footnote-ref-60)
61. USDOS 23.4.2024, s. 38; UN CERD 21.12.2023, s. 5. [↑](#footnote-ref-61)
62. USDOS 23.4.2024, s. 18. [↑](#footnote-ref-62)
63. Bertelsmann Stiftung 19.3.2024, s. 15. [↑](#footnote-ref-63)
64. UN CERD 21.12.2023, s. 10. [↑](#footnote-ref-64)
65. UN CERD 21.12.2023, s. 4, 6. [↑](#footnote-ref-65)
66. UN HRC 28.5.2019, s. 11. [↑](#footnote-ref-66)
67. MRG [päiväämätön]. [↑](#footnote-ref-67)
68. USDOS 23.4.2024, s. 40. [↑](#footnote-ref-68)
69. Hirak Rif on protestiliike, joka alkoi vuonna 2016 berberien asuttamalla Rifin alueella. Freedom House 25.4.2024. [↑](#footnote-ref-69)
70. Freedom House 25.4.2024. [↑](#footnote-ref-70)
71. USDOS 23.4.2024, s. 40–41. [↑](#footnote-ref-71)
72. Bertelsmann Stiftung 19.3.2024, s. 7; Azetta Amazigh 19.9.2023, s. 3; Freedom House 25.4.2024. [↑](#footnote-ref-72)
73. Bertelsmann Stiftung 19.3.2024, s. 7. [↑](#footnote-ref-73)
74. Africa Watch / Brahim & Defenders for Human Rights / Laghzal & RIDHOD / Oublal 11/2023, s. 3. [↑](#footnote-ref-74)
75. Africa Watch / Brahim & Defenders for Human Rights / Laghzal & RIDHOD / Oublal 11/2023, s. 3; Azetta Amazigh 19.9.2023, s. 3. [↑](#footnote-ref-75)
76. Azetta Amazigh 19.9.2023, s. 3. [↑](#footnote-ref-76)
77. DIS 10/2019, s. 8–9, 19. [↑](#footnote-ref-77)